Erkebispedømmet Guds Moder i Moskva
**Nikolaj Gennadjevitsj Dubinin**, O.F.M. Conv. (russisk: Николай Геннадьевич Дубинин; født 27. mai 1973 i Novosjakhtinsk i Rostov oblast i RSFSR i Sovjetunionen) er en russisk katolsk prelat tilhørende fransiskanerkonventualene, og hjelpebiskop i erkebispedømmet *Guds Moder i Moskva* siden 30. juli 2020.

Liv og virke
------------

### Bakgrunn

Nikolaj Dubinin ble født som den yngste av to barn i en familie av intelligentsiaen i det som senere ble kalt Den sørlige føderasjonskrets. Hans farsslekt var lokale russisk-ortodokse, mens hans morsslekt var katolikker i Hviterussisk SSR. Ifølge hviterussiske regler for blandede ekteskap skulle han som andre barn i familien blitt døpt katolsk; likevel ble han «urettmessig» døpt i en ortodoks kirke tilhørende Moskva-patriarkatet, akkurat som sin eldre søster.

Etter endt skolegang begynte han på filologisk fakultet ved Rostovs statsuniversitet (1990–1993). Han gikk deretter inn i fransiskanerkonventualenes orden i 1994. Han avla profess den 8. september 1995 og de høytidelige løfter den 3. oktober 1998.

### Prest

Ham ble presteviet den 24. juni 2000, etter eksamen fransiskanernes teologiske seminar i Łódź og Det katolske universitet i Lublin, begge i Polen.

Han vendte tilbake til Russland og begynte å virke i fransiskanske menigheter og som superior for de forskjellige lokale fransiskanske kommuniteter, med avbrudd i perioden 2002–2005 da han studerte ved *Istituto di Liturgia Pastorale Santa Giustina di Padova* i Italia, der han tok lisensiatsgrad innen liturgisk teologi. Fra 2005 til 2018 var han generalkustos for fransiskanerkonventualene i Russland og var samtidig foreleser ved presteseminaret i Sankt Petersburg.

### Biskop

Den 30. juli 2020 ble han utnevnt av pave Frans til hjelpebiskop i det katolske erkebispedømme Guds Moder i Moskva og til titulærbiskop av *Aquae in Byzacena*. Den 4. oktober 2020 ble han bispeviet av metropolitanerkebiskop Paolo Pezzi i den katolske katedral i Moskva; medkonsekratorer var biskopene Joseph Werth S.J. av Transfigurasjonen i Novosibirsk, og Cyryl Klimowicz av St. Josef i Irkutsk.

Han har særlige fullmakter for erkebispedømmets nordvestlige regioner, deriblant Sankt Petersburg, Velikij Novgorod, Pskov, Kaliningrad og Murmansk.

I Russlands etterkrigshistorie er han den første etniske russer som er blitt biskop,, om enn ikke som diocesanbiskop (den egentlige og ledende biskop for et bispedømme). Men han har det operative ansvaret for hele det nordvestre Russland. Hans tilsynsområde grenser på Kolahalvøya til det historiske katolske misjonsprefekturet Nordpolmisjonen som bestod fra 1855 til 1861, og som i sin tid ble ledet av en russisk prelat fra Sankt Petersburg, Paul Marie Etienne de Djunkovskij.

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santori (1532-1602) \* bispeviet 1566
* Kardinal Girolamo Bernerio (1540-1611) \*1586
* Erkebiskop Galeazzo Sanvitale (1566-1622) \*1604
* Kardinal Ludovico Ludovisi (1595-1632) \*1621
* Kardinal Luigi Caetani (1595-1642) \*1622
* Kardinal Ulderico Carpegna (1595-1679) \*1630
* Kardinal Paluzzo Paluzzi Altieri degli Albertoni (16235-1698) \*1666
* Pave Benedikt XIII (1649-1730) \*1675
* Pave Benedikt XIV (1675-1758) \*1724
* Pave Klemens XIII (1693-1769) \*1743
* Kardinal Henry Benedict Mary Clement Stuart (1725-1807) \*1758
* Pave Leo XII (1760-1829) \*1794
* Kardinal Chiarissimo Falconieri Mellini (1794-1859) \*1826
* Kardinal Camillo di Pietro (1806-1884) \*1839
* Kardinal Mieczyslaw Halka Ledóchowski (1822-1902) \*1861
* Kardinal Jan Puzyna z Kosielsko (1842-1911) \*1886
* Erkebiskop Józef Bilczewski (1860-1923) \*1901
* Erkebiskop Bolesław Twardowski (1864-1944) \*1919
* Erkebiskop Eugeniusz Baziak (1890-1962) \*1933
* Pave Johannes Paul II (1920-2005) \*1958
* Erkebiskop Tadeusz Kondrusiewicz (1946-) \*1989
* Erkebiskop Paolo Pezzi (1960-) \*2007
* Biskop *Nikolaj Dubinin* (1973-) \*2020

Referanser
----------

1. ↑  «Епископ Николай Дубинин. Интервью». *YouTube* **(russisk)**. MADIDstudio. 28. september 2020. Besøkt 16. oktober 2020.
2. 1 2 3  «Назначен вспомогательный епископ Архиепархии Божией Матери в Москве». *Official Website of the Archdiocese of Mother of God at Moscow* **(russisk)**. Besøkt 31. juli 2020.
3. ↑  Человек недели: Николай Дубинин, euromag.ru, 2020-07-31, lest 2020-10-07
4. ↑  catholic-hierarchy.org dubinin, lest 24. februar 2022

|  |  |
| --- | --- |
| Oppslagsverk/autoritetsdata | Catholic-Hierarchy
 |